Saaldroom word waar na 10 jaar | Xplorio Gansbaai
Saaldroom word waar na 10 jaar
'n Tien jaar lange droom van die NG-gemeente om die Pretoriussaal te vergroot en die fasiliteite te verbeter, is tydens 'n sooispit geleentheid op Vrydag, 4 Augustus 2016 verwesentlik.
Na voltooiing sal die nuwe gedeelte as 'n veeldoelige saal dien wat aan alle vereistes sal voldoen, wat ook netjies by die bestaande saal sal aanpas.
Die Eiendomskommissie onder voorsitterskap van Hugo Carstens het ook veral op voldoende toiletgeriewe gefokus, asook gerieflike en praktiese bedieningsluike en selfs onderdak afleweringsgeriewe voor die bestaande kombuis. Hennie Kriel is as die bouer aangewys.
Hennie Lochner het die groep betrokkenes, waarby al drie die leraars op sy inisiatief ingesluit was, verwelkom en gesê dit is wel 'n droom wat verwesentlik is, maar dat die projek nou aan die Hemelse Vader opgedra word vir sy seën op die bouwerk.
Ds Willie Kotze is versoek om die eerste sooi midde groot opgewondenheid te spit.
Ds Dirk van Dyk het namens die Kerkraad enkele bedankings teenoor alle betrokkens gedoen, met dr Liesel Joubert wat 'n gebed gedoen het.
Lede van die dagbestuur, finansies, eiendomme, kerkpersoneel, Vrydagmark-dames en Kersmarkpersoneel was almal teenwoordig. Die argitek, Johan Gericke, Gansbaai Munisipaliteit se Areabestuurder, mnr Kat Myburgh en Wilna Swanevelder kon nie teenwoordig wees nie.
Na afloop van al die opgewondenheid het Aletta Löchner en Leonie Botha vir toebroodjies en warm drankies gesorg, waarna daar gesellig saamgekuier is.